32011D0898
L 345/22
SLUŽBENI LIST EUROPSKE UNIJE
21.12.2011.
PROVEDBENA ODLUKA KOMISIJE
od 21. prosinca 2011.
o izmjeni Odluke 2009/852/EZ o prijelaznim mjerama u skladu s uredbama (EZ) br. 852/2004 i (EZ) br. 853/2004 Europskog parlamenta i Vijeća u odnosu na preradu sirovog mlijeka koje ne udovoljava zahtjevima u određenim objektima za preradu mlijeka u Rumunjskoj i strukturne zahtjeve za takve objekte
(priopćena pod brojem dokumenta C(2011) 9562)
(Tekst značajan za EGP)
(2011/898/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 852/2004 Europskog parlamenta i Vijeća od 29. travnja 2004. o higijeni hrane (1), a posebno njezin drugi podstavak članka 12.,
uzimajući u obzir Uredbu (EZ) br. 853/2004 Europskog parlamenta i Vijeća od 29. travnja 2004. o utvrđivanju određenih higijenskih pravila za hranu životinjskog podrijetla (2), a posebno njezin članak 9.,
budući da:
(1)
Uredbom (EZ) br. 852/2004 utvrđuju se opća pravila o higijeni hrane za subjekte u poslovanju s hranom temeljena, između ostalog, na načelima analize opasnosti i kritičnih kontrolnih točaka. Njome se utvrđuje da se subjekti u poslovanju s hranom moraju pridržavati određenih postupaka koji se temelje na tim načelima.
(2)
Uredbom (EZ) br. 853/2004 utvrđuju se posebna pravila o higijeni hrane životinjskog podrijetla za subjekte u poslovanju s hranom i dopunjuju pravila utvrđena u Uredbi (EZ) br. 852/2004. Pravila utvrđena u Uredbi (EZ) br. 852/2004 uključuju strukturne zahtjeve za objekte za preradu mlijeka, a pravila utvrđena u Uredbi (EZ) br. 853/2004 uključuju strukturne zahtjeve za takve objekte kao i higijenske zahtjeve za sirovo mlijeko i mliječne proizvode.
(3)
Člankom 2. Odluke Komisije 2009/852/EZ (3) utvrđuje se da se određeni strukturni zahtjevi utvrđeni u Uredbi (EZ) br. 852/2004 i u Uredbi (EZ) br. 853/2004 ne primjenjuju do 31. prosinca 2011. na objekte za preradu mlijeka u Rumunjskoj navedene u Prilogu I. toj Odluci.
(4)
Odlukom 2009/852/EZ se također utvrđuje da, odstupajući od zahtjeva Uredbe (EZ) br. 853/2004, objekti za preradu mlijeka navedeni u Prilogu II. toj Odluci, mogu do 31. prosinca 2011. prerađivati mlijeko koje udovoljava zahtjevima i mlijeko koje ne udovoljava zahtjevima pod uvjetom da se takva prerada provodi na odvojenim proizvodnim linijama.
(5)
Pored toga, Odlukom 2009/852/EZ se utvrđuje da objekti za preradu mlijeka navedeni u njezinom Prilogu III. mogu do 31.12.2011. prerađivati mlijeko koje udovoljava zahtjevima i mlijeko koje ne udovoljava zahtjevima bez odvojenih proizvodnih linija.
(6)
U rujnu 2011. Rumunjska je obavijestila Komisiju da će, počevši od siječnja 2012., svi objekti za preradu mlijeka trenutačno navedeni u Prilogu I. Odluci 2009/852/EZ udovoljavati strukturnim zahtjevima utvrđenim u uredbama (EZ) br. 852/2004 i (EZ) br. 853/2004. Stoga je potrebno izbrisati članak 2. Odluke 2009/852/EZ.
(7)
Priloge II. I III. Odluci 2009/852/EZ treba stoga na odgovarajući način izmijeniti.
(8)
Pored toga, Rumunjska je obavijestila Komisiju da je od stupanja na snagu Odluke 2009/852/EZ, udio sirovog mlijeka koje udovoljava zahtjevima Uredbe (EZ) br. 853/2004 koje je isporučeno objektima za preradu mlijeka u toj državi članici, značajno porastao. Rumunjska je također utvrdila akcijski plan s ciljem pokrivanja cijelog lanca proizvodnje mlijeka u toj državi članici uz osiguravanje sukladnosti s pravilima EU-a.
(9)
Međutim, prema izvješću koje je Rumunjska dostavila na temelju članka 6. Odluke 2009/852/EZ i iz informacija koje su dala rumunjska tijela tijekom sjednice Stalnog odbora za prehrambeni lanac i zdravlje životinja 17. listopada 2011., stanje u sektoru mlijeka u Rumunjskoj još uvijek nije u sukladnosti sa zahtjevima utvrđenim u Uredbi (EZ) br. 853/2004.
(10)
Uzimajući u obzir trenutačno stanje te kako bi se izbjeglo da napori koje su učinila rumunjska tijela budu neuspješni, primjereno je produljiti primjenu mjera predviđenih u Odluci 2009/852/EZ.
(11)
Rumunjska bi trebala nastaviti s procesom usklađivanja sirovog mlijeka koje se prerađuje u objektima navedenim u prilozima II. i III. Odluci 2009/852/EZ sa zahtjevima utvrđenim u Uredbi (EZ) br. 853/2004.
(12)
Rumunjska bi posebno trebala nastaviti pratiti stanje i dostavljati Komisiji redovna izvješća o napretku prema punoj sukladnosti s tim zahtjevima. Na temelju zaključaka tih izvješća, trebalo bi poduzeti odgovarajuće mjere.
(13)
Odluku 2009/852/EZ treba stoga na odgovarajući način izmijeniti.
(14)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU
Članak 1.
Odluka 2009/852/EZ zamjenjuje se sljedećim:
1.
Članak 2. briše se.
2.
U članku 3. datum „31. prosinca 2011.” zamjenjuje se s „31. prosinca 2013.”
3.
U članku 4. datum „31. prosinca 2011.” zamjenjuje se s „31. prosinca 2013.”
4.
Članak 6. zamjenjuje se sljedećim:
„Članak 6.
1. Rumunjska dostavlja Komisiji godišnja izvješća o napretku postignutom u usklađivanju sljedećeg s Uredbom (EZ) br. 853/2004:
(a)
gospodarstava koja proizvode mlijeko koje ne udovoljava zahtjevima;
(b)
sustava za prikupljanje i prijevoz mlijeka koje ne udovoljava zahtjevima.
Prvo godišnje izvješće se dostavlja Komisiji najkasnije do 31. prosinca 2012., a drugo godišnje izvješće najkasnije do 31. listopada 2013.
Izvješća se dostavljaju na obrascu iz Priloga IV.
2. Komisija pomno prati napredak postignut u usklađivanju sirovog mlijeka koje se prerađuje u objektima navedenim u prilozima II. i III. sa zahtjevima utvrđenima u Uredbi (EZ) br. 853/2004.
Ako, na temelju izvješća koja dostavi Rumunjska, Komisija smatra da nije vjerojatno da će sukladnost biti postignuta do 31. prosinca 2013., ona predlaže odgovarajuće mjere za popravljanje stanja.”
5.
U članku 7. datum „31. prosinca 2011.” zamjenjuje se s „31. prosinca 2013.”
6.
Prilozi I., II. i III. mijenjaju se u skladu s Prilogom ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 21. prosinca 2011.